62024TO0615_RES
Cás T-615/24
Asociación de ciudadanos contra la corrupción y para la defensa del estado de derecho
v
an tOmbudsman Eorpach
Ordú ó Uachtarán na Cúirte Ginearálta (an Dara Dlísheomra) an 17 Meitheamh 2025
(Caingean le haghaidh neamhniú – Cinneadh an Ombudsman gan fiosrúchán a thionscnamh tar éis gearáin – Gníomh nach féidir agóid a dhéanamh ina choinne – Easpa dlínse fhollasach pháirteach – Do-ghlacthacht fhollasach pháirteach)
Caingean le haghaidh neamhniú – Gníomhartha ar féidir agóid a dhéanamh ina gcoinne – Coincheap – Gníomhartha a bhfuil éifeachtaí dlíthiúla sainordaitheacha acu – Cinneadh ón Ombudsman Eorpach scrúdú gearáin a dhúnadh nó gan fiosrúchán a thionscnamh – Eisiamh
(Airteagail 228 agus 263 CFAE; Rialachán 2021/1163 ó Pharlaimint na hEorpa, Airteagail 2 go 4)
(féach míreanna 9-11)
Caingean mar gheall ar mhainneachtain gníomhú – Daoine nádúrtha nó dlítheanacha – faillíocha ar féidir agóid a dhéanamh ina gcoinne – Cinneadh an Ombudsman Eorpach gan fiosrúchán a thionscnamh tar éis gearáin nó gan moltaí a thabhairt – Eisiamh
Airteagal 265, an tríú mír, CFAE)
(féach mír 14)
Résumé
Agus caingean le haghaidh neamhniú á héisteacht aici, a dhéanann sí a dhíbhe go páirteach mar gheall ar easpa dlínse fhollasach agus, i bpáirt, toisc í a bheith do-ghlactha go follasach, rialaíonn an Chúirt Ghinearálta, den chéad uair ó glacadh Reacht nua an Ombudsman Eorpaigh in 2021 (
1
), an bhféadfadh cinntí an Ombudsman Eorpaigh gan fiosrúchán a thionscnamh tar éis gearáin a bheith ina n-ábhar caingne le haghaidh neamhniú.
Is comhlachas é an t-iarratasóir, Asociación de ciudadanos contra la corrupción y para la defensa del estado derecho, arna rialú ag dlí na Spáinne arb é is cuspóir dó an t-éilliú a chomhrac agus an smacht reachta a chosaint.
An 28 Lúnasa 2024, chuir sé gearán faoi bhráid an Ombudsman i gcoinne an Choimisiúin Eorpaigh. Chuir an tOmbudsman in iúl don iarratasóir i litir dar dáta an 18 Meán Fómhair 2024, nach raibh dóthain fianaise ann chun fiosrúchán a thionscnamh agus go ndúnfaí an gearán. Tar éis don iarratasóir iarraidh a chur isteach, mheabhraigh an tOmbudsman, trí ríomhphost an 27 Meán Fómhair 2024 agus le litir an 3 Deireadh Fómhair, na freagraí a thug sí roimhe sin agus thug sí freagra ar iarraidh an iarratasóra go seolfadh sí fiosrúchán ar a tionscnamh féin.
Thionscain an comhlachas caingean le haghaidh neamhniú i gcoinne an chinnidh a bhí sa litir sin ón Ombudsman an 3 Deireadh Fómhair 2024.
Measúnú na Cúirte Ginearálta
Díbheann an Chúirt an t-iarratas sin ar neamhniú toisc é a bheith do-ghlactha go follasach a mhéid nach gníomh ar féidir agóid a dhéanamh ina choinne é an cinneadh atá faoi chonspóid de réir bhrí 263 CFAE.
I ndáil leis sin, tugann an Chúirt dá haire go leanann sé ó Airteagal 228 CFAE agus ó Airteagail 2 go 4 de Rialachán 2021/1163 go ndéanfaidh an tOmbudsman fiosrúchán ar ghearáin a fhaigheann sí maidir le cásanna drochriaracháin i ngníomhaíochtaí institiúidí, chomhlachtaí, oifigí nó ghníomhaireachtaí an Aontais agus fiosrúcháin a dhéanamh a bhfuil údar leo dar léi (
2
). Go sonrach, déanfaidh an tOmbudsman gearáin a dhíbhe atá lasmuigh dá sainchúram nó mura bhfuil na ceanglais nós imeachta áirithe á gcomhlíonadh (
3
); i gcás ina gcinnfidh an tOmbudsman gur follasach go bhfuil gearán gan bhunús, dúnfaidh sí an comhad agus cuirfidh sí an gearánach ar an eolas faoin gcinneadh sin (
4
) agus, i gcás ina measann sí go bhfuil údar leis, féadfaidh an tOmbudsman cinneadh a dhéanamh fiosrúchán a thionscnamh (
5
). Sa chomhthéacs sin, cuirfidh an tOmbudsman an gearánach ar an eolas a luaithe is féidir faoin ngníomhaíocht a rinneadh i leith an ghearáin agus féadfaidh sí réiteach a mholadh don ghearánach agus don institiúid, don chomhlacht, don oifig nó don ghníomhaireacht lena mbaineann chun an cás drochriaracháin dá dtagraítear sa ghearán a réiteach agus, má ghlacann siad leis an réiteach sin, féadfaidh sí an comhad a dhúnadh (
6
). I gcás ina n-aimsíonn an tOmbudsman cás drochriarachán i ndiaidh fiosrúcháin, cuirfidh sí an institiúid, an comhlacht, an oifig nó an ghníomhaireacht lena mbaineann ar an eolas faoi thorthaí an fhiosrúcháin agus, i gcás inarb iomchuí, déanfaidh sí moltaí (
7
). Tar éis na cumarsáide deireanaí sin, tá 3 mhí ag an institiúid, comhlacht, oifig nó gníomhaireacht lena mbaineann chun tuairim mhionsonraithe a chur chuig an Ombudsman (
8
), agus ina dhiaidh sin féadfaidh an tOmbudsman an fiosrúchán a dhúnadh agus í a chur ar aghaidh chuig an institiúid, chuig an gcomhlacht, chuig an oifig nó chuig an ngníomhaireacht lena mbaineann, agus i gcásanna áirithe chuig Parlaimint na hEorpa, tuarascáil ina bhféadfadh sí moltaí a dhéanamh inti. Ar deireadh, cuirfidh an tOmbudsman an gearánach ar an eolas faoi thoradh an fhiosrúcháin, faoin tuairim arna fáil agus faoi aon mholtaí arna ndéanamh sa tuarascáil (
9
).
Dá bhrí sin, is léir ó na forálacha sin nach ndéanann an tOmbudsman ach an gearánach a chur ar an eolas a luaithe is féidir faoin ngníomhaíocht a rinneadh i leith a ghearáin agus, má aimsíonn an tOmbudsman cás drochriaracháin, tar éis di an t-ábhar a tharchur chuig an institiúid, comhlacht, oifig nó gníomhaireacht lena mbaineann, cuirfidh sí an gearánach ar an eolas faoi thoradh an fhiosrúcháin agus faoin tuairim a thug an institiúid, an comhlacht, an oifig nó an ghníomhaireacht lena mbaineann agus faoi aon mholtaí.
Go háirithe, tar éis gearán a scrúdú, níl sé de chumhacht ag an Ombudsman bearta ceangailteacha a ghlacadh agus tá an tuarascáil a sheolann sí chuig an institiúid, chuig an gcomhlacht, chuig an oifig nó chuig an ngníomhaireacht lena mbaineann, i gcás ina n-aithníonn sí go bhfuil cás drochriaracháin ann, de réir sainmhínithe, i ndáil le tríú páirtithe, de réir bhrí Airteagal 263 CFAE, ná níl an tuarascáil sin ina ceangal ar an institiúid, ar an gcomhlacht, ar an oifig nó ar an ngníomhaireacht lena mbaineann, atá saor cinneadh a dhéanamh, i bhfeidhmiú na gcumhachtaí a thugtar le dlí an Aontais, maidir leis an mbeart atá le déanamh.
Is é conclúid na Cúirte as sin nach ionann cinneadh réasúnaithe an Ombudsman lena ndúntar an fiosrúchán ar ghearán trí é a dhúnadh, lena n-áirítear i gcás nár tionscnaíodh aon fhiosrúchán, agus gníomh ar féidir agóid a dhéanamh ina choinne trí chaingean le haghaidh neamhniú, a mhéid nach bhfuil éifeachtaí dlíthiúla ag cinneadh den sórt sin i leith tríú páirtithe, de réir bhrí Airteagal 263 CFAE.
Ar na cúiseanna céanna, tugann an Chúirt faoi deara freisin, má lorgaítear dearbhú, trí chaingean mar gheall ar mhainneachtain gníomhú atá bunaithe ar Airteagal 265 CFAE, gur mhainnigh an tOmbudsman fiosrúchán a thionscnamh, nó fiú tuarascáil agus moltaí a sheoladh chuig an gCoimisiún, ní mór a mheas nach féidir le gníomhartha den sórt sin a bheith ina n-ábhar caingne mar gheall ar mhainneachtain gníomhú faoin tríú mír d’Airteagal 265 CFAE. Is é is cuspóir do chaingean mar gheall ar mhainneachtain gníomhú ná pionós a ghearradh ar mhainneachtain gníomh atá ceangailteach ó thaobh dlí a ghlacadh. Ní ghlacann an tOmbudsman bearta ceangailteacha i leith an ghearánaigh, ná i leith na hinstitiúide, an chomhlachta, na hoifige nó na gníomhaireachta lena mbaineann.
(
1
)	Rialachán (UE, Euratom) 2021/1163 ó Pharlaimint na hEorpa an 24 Meitheamh 2021 lena leagtar síos na rialacháin agus na coinníollacha ginearálta lena rialaítear comhlíonadh dhualgais an Ombudsman (Reacht an Ombudsman Eorpaigh) agus lenafr n aisghairtear Cinneadh 94/262/CECA, CE, Euratom (IO 2021 L 253, lch. 1).
(
2
)	Airteagal 228(1), an chéad fhomhír agus an dara fomhír, CFAE
(
3
)	Airteagal 2(4) de Reacht an Ombudsman.
(
4
)	Airteagal 2(5) den Reacht sin.
(
5
)	Airteagal 2(7), agus Airteagal 3(1)(b) den Reacht sin.
(
6
)	Airteagal 2(10) den Reacht sin.
(
7
)	Airteagal 4(1) den Reacht sin.
(
8
)	Airteagal 4(2) den Reacht sin.
(
9
)	Airteagal 4(3) den Reacht sin.